Tornyit kirúgták Dunaújvárosban
Vasárnapi hatállyal felmentette tisztségéből Tornyi Barnabás vezetőedzőt a Dunaferr labdarúgócsapatának vezetősége. A súlyos anyagi gondokkal küzdő NB I-es klub közös megegyezéssel szeretett volna megválni a Tornyitól, aki azonban ebbe nem ment bele.
Szombat délután Tornyi Barnabás még edzőmérkőzésen irányította a Dunaferrt, így a kispadról szenvedhette végig ahogy csapat 4-0-ra kikap az első osztályú ukrán Poligraf Technikától. A meccs után a Dunaferr klubvezetése levélben közölte a vezetőedzővel, hogy a továbbiakban nem tartanak ígényt munkájára.

"A Dunaferr jelenlegi helyzetében ez a megoldás tűnik a legcélszerübbnek" - nyilatkozta tömören az MTI-nek Solymos Ernő szakosztályelnök, aki azonban részleteket nem kívánt mondani.

"Kaptam egy levelet, amelyben az áll: február 9-tol felmentenek a munkavégzés alól. Egyelőre nem tudok a helyzettel mit kezdeni, hiszen nincs ok és nincs indoklás. Beszélnem kell az ügyvédemmel, én mindenesetre továbbra is élőnek tekintem a szerződésemet" - reagált Tornyi az elbocsátására.

A Dunaferr nem marad sokáig vezetoedzo nélkül, hiszen a klubvezetés szándéka az, hogy hétfő délelőtt bemutatja a csapat új trénerét.
Sport Futball